Na temelju članka 18. Zakona o proračunu ("Narodne novine" broj 144/21) i članka 39. Statuta Grada Pula-Pola (“Službene novine” Grada Pule broj 07/09, 16/09, 12/11, 01/13, 02/18, 02/20, 04/21 i 05/21), Gradsko vijeće Grada Pule na sjednici održanoj dana 21. studenog 2022. godine, donosi

**O D L U K U**

**o izvršavanju Proračuna Grada Pula - Pola za 2023. godinu**

**I OPĆE ODREDBE**

**Članak 1.**

Ovom se Odlukom uređuje struktura prihoda i primitaka, rashoda i izdataka Proračuna Grada Pula - Pola za 2023. godinu (u daljnjem tekstu: Proračun), njegovo izvršavanje, opseg zaduživanja i jamstava, upravljanje dugom, financijskom i nefinancijskom imovinom te prava i obveze korisnika proračunskih sredstava, kao i pojedine ovlasti Gradonačelnika Grada Pula - Pola (u daljnjem tekstu: Gradonačelnik) u izvršavanju Proračuna te druga pitanja u izvršavanju Proračuna.

**Članak 2.**

Izrazi koji se u ovoj Odluci koriste u muškom rodu neutralni su i odnose se na osobe oba spola.

**Članak 3.**

Korisnici Proračuna u smislu ove Odluke su:

1. proračunski korisnici:

* upravna tijela Grada Pula – Pola (u daljnjem tekstu : Grad),
* mjesni odbori,
* vijeća i predstavnici nacionalnih manjina,
* ustanove kojima je Grad osnivač i koje su uvrštene u Registar proračunskih i izvanproračunskih korisnika,

2. ustanove i neprofitne organizacije kojima je Grad osnivač, a koje nisu uvrštene u Registar proračunskih i izvanproračunskih korisnika,

3. trgovačka društva i druge pravne osobe u kojima je Grad većinski vlasnik ili ima odlučujući utjecaj na upravljanje,

1. ostali korisnici Proračuna - pravne osobe (jedinice lokalne i područne (regionalne) samouprave, ustanove i udruge građana) i fizičke osobe kojima se osiguravaju sredstva za realizaciju pojedinog projekta.

Korisnici Proračuna iz stavka 1. točke 1. ovoga članka obvezno primjenjuju odredbe Zakona o proračunu i ove Odluke koje se odnose na izradu financijskih planova, upravljanja novčanim sredstvima, zaduživanje i davanje jamstva, izvještavanje te nadzor nad poslovanjem i korištenjem proračunskih sredstava te zakonske odredbe o proračunskom računovodstvu.

Korisnici Proračuna iz stavka 1. točke 2. i 3. obvezno primjenjuju odredbe Zakona o proračunu i ove Odluke koje se odnose na zaduživanje i davanje jamstva te izvještavanje i nadzor nad poslovanjem i korištenjem proračunskih sredstava.

**Članak 4.**

Opći dio Proračuna sastoji se od Računa prihoda i rashoda i Računa financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine te rashodi poslovanja i rashodi za nabavu nefinancijske imovine prema izvorima financiranja i ekonomskoj klasifikaciji. Rashodi poslovanja i rashodi za nabavu nefinancijske imovine iskazani su prema funkcijskoj klasifikaciji.

U Računu financiranja iskazani su primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Posebni dio sastoji se od plana rashoda i izdataka grada i proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

**II IZVRŠAVANJE PRORAČUNA**

**Članak 5.**

Sredstva se u Proračunu osiguravaju proračunskim korisnicima koji su u njegovu Posebnom dijelu određeni za nositelje sredstava raspoređenih po programima (aktivnostima i projektima), po vrstama rashoda i izdataka te po izvorima financiranja.

Proračunska sredstva koristiti će se samo za namjene koje su određene Proračunom i to do visine utvrđene u njegovom Posebnom dijelu.

**Članak 6.**

Proračunski korisnici smiju preuzimati obveze najviše do visine sredstava planiranih u Posebnom dijelu Proračuna, sukladno godišnjem financijskom planu i dinamici ostvarenja prihoda Proračuna.

**Članak 7.**

Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava Gradonačelnik.

Plaćanja koja proizlaze iz preuzetih obveza iz stavka 1. ovoga članka proračunski korisnici moraju uključiti u financijski plan u godini u kojoj obveza dospijeva.

**Članak 8.**

Odgovorna osoba za planiranje i izvršavanje Proračuna u cjelini je Gradonačelnik.

Pročelnici upravnih tijela te odgovorne osobe proračunskih korisnika iz članka 2 stavka 1. točke 1. ove Odluke odgovorni su za planiranje i izvršavanje dijela Proračuna iz svoje nadležnosti, za naplatu prihoda i primitaka iz svoje nadležnosti te uplatu u proračun i evidentiranje u proračunu, za zakonito, svrhovito, učinkovito, ekonomično i djelotvorno raspolaganje proračunskim sredstvima.

Odgovornost za izvršavanje Proračuna, u smislu odredbe ovog članka, podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava te za utvrđivanje prava naplate i izdavanje naloga za naplatu u korist proračunskih sredstava.

**III LOKALNA RIZNICA**

**Članak 9.**

Grad Pula uveo je Lokalnu riznicu za svoje proračunske korisnike.

 **Članak 10.**

Lokalna riznica pretpostavlja postojanje jednog žiro-računa preko kojeg se obavljaju sve financijske transakcije i to žiro-račun Grada.

Svi prihodi i primici proračunskih korisnika uplaćuju se na žiro-račun Grada, a svi rashodi i izdaci proračunskih korisnika isplaćuju se sa žiro-računa Grada.

**IV PRIHODI PRORAČUNA**

**Članak 11.**

Stvarna naplata prihoda nije ograničena procjenom u Proračunu.

Upravna tijela Grada i proračunski korisnici odgovorni su za potpunu i pravodobnu naplatu prihoda i primitaka iz svoje nadležnosti, za naplatu istih u proračun.

**Članak 12.**

Sukladno Zakonu o proračunu, proračunski korisnici imaju pravo korištenja naplaćenih namjenskih prihoda i to pomoći, donacija, prihoda za posebne namjene, prihoda od prodaje ili zamjene nefinancijske imovine a koja nije stečena iz općih prihoda i primitaka i naknada s osnova osiguranja ako premija nije plaćena iz općih prihoda i primitaka te namjenskih primitaka od zaduživanja.

Prihodi koje proračunski korisnici ostvare obavljanjem poslova na tržištu (vlastiti prihodi), prihodi su proračunskih korisnika i koristit će se sukladno financijskim planovima proračunskih korisnika i Proceduri o mjerilima i načinu korištenja vlastitih prihoda proračunskih korisnika. Sredstva se uplaćuju na žiro-račun Grada.

Namjenski prihodi iz stavka 1. ovog članka i vlastiti prihodi iz stavka 2. ovog članka koji ne budu iskorišteni u proračunskoj godini prenose se u slijedeću proračunsku godinu.

**Članak 13.**

Sredstva drugih proračuna namijenjena za financiranje proračunskih korisnika Grada uplaćuju se u Proračun, a troše se sukladno financijskom planu utvrđenom u posebnom dijelu Proračuna.

**V ISPLATE SREDSTAVA IZ PRORAČUNA**

**Članak 14.**

Rashodi i izdaci Proračuna, koji se financiraju iz namjenskih prihoda i primitaka, izvršavat će se do iznosa naplaćenih prihoda i primitaka, odnosno prenesenih sredstava za određene namjene.

Uplaćeni, a manje planirani vlastiti prihodi, mogu se izvršavati iznad iznosa utvrđenih u Proračunu, a do visine uplaćenih sredstava.

Naplaćeni i preneseni, a neplanirani vlastiti prihodi, mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost Upravnog odjela za financije i gospodarstvo.

**Članak 15.**

Dinamiku korištenja sredstava određuje Upravni odjel za financije i gospodarstvo na temelju ostvarenja prihoda Proračuna u određenom vremenskom razdoblju u odnosu na godišnji plan.

**Članak 16.**

Sredstva se proračunskim korisnicima stavljaju na raspolaganje isključivo na osnovu pisanog dokumenta (isprave) – vjerodostojne knjigovodstvene dokumentacije kojom se dokazuje obveza plaćanja i iz koje je vidljivo:

* pravni temelj za isplatu,
* da je namjena odobrena u Proračunu,
* da je iznos obveze u visini odobrenog iznosa,
* da je obveza likvidirana od nadležne osobe.

Nadležna osoba iz stavka 1. ovog članka je Gradonačelnik, odnosno osoba koju on ovlasti.

**Članak 17.**

Pogrešno ili više uplaćeni prihodi Proračuna, vraćaju se uplatiteljima na teret tih prihoda na temelju vjerodostojne dokumentacije, a sukladno Pravilniku o načinu i uvjetima izvršavanja te povratu sredstava u Proračun Grada.

**Članak 18.**

Sredstva za plaće i ostala materijalna prava za upravna tijela Grada isplaćivati će Upravni odjel za financije i gospodarstvo.

**Članak 19.**

Raspored sredstava za financiranje javnih potreba Grada u pojedinim djelatnostima, odobrava se temeljem programa javnih potreba koje utvrđuje Gradsko vijeće Grada Pule i odabirom programa i projekta koji se provodi nakon donošenja Proračuna odgovarajuće odredbama Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15 i 37/21).

**Članak 20.**

Naknade vijećnicima i radnim tijelima raspoređivati će se temeljem Odluke o naknadama za rad vijećnika, članovima Poglavarstva i članovima radnih tijela Vijeća ("Službene novine" Grada Pule broj 5/98, 7/98 i 4/02).

Naknade za rad članova vijeća i predsjednika vijeća nacionalnih manjina raspoređivati će se temeljem Odluke o određivanju nagrade za rad članovima vijeća nacionalnih manjina Grada Pule ("Službene novine" Grada Pule broj 12/07).

Naknade za rad članova vijeća i predsjednika vijeća mjesnih odbora raspoređivati će se temeljem Odluke o načinu financiranja mjesnih odbora i Plana malih komunalnih akcija mjesnih odbora na području grada Pule ("Službene novine" Grada Pule broj 10/02, 2/05, 8/09 i 13/12).

**Članak 21.**

Sredstva za potpore studentima isplaćivati će se temeljem Pravilnika za dodjelu stipendija Grada Pule ("Službene novine" Grada Pule broj 10/11, 9/13, 16/14, 11/15, 17/18, 19/21 i 20/22).

**Članak 22.**

Raspored sredstava za financiranje političkih stranaka isplaćivati će se temeljem Odluke o financiranju političkih stranaka i članova nezavisnih gradskih lista.

**Članak 23.**

Postupak nabave roba, usluga i ustupanje radova mora se provoditi sukladno Zakonu o javnoj nabavi i drugim propisima koji reguliraju postupak nabave roba, usluga i ustupanja radova.

**Članak 24.**

Plaćanje predujma moguće je iznimno.

Odgovorne osobe proračunskih korisnika mogu odobravati plaćanje predujmom do iznosa od 3.000,00 EUR.

Plaćanje predujmom za upravna tijela Grada do iznosa od 6.000,00 EUR i proračunske korisnike za iznose iznad 3.000,00 EUR do iznosa od 6.000,00 EUR moguće je uz suglasnost pročelnika Upravnog odjela za financije i gospodarstvo, a za iznose jednake i veće od 6.000,00 EUR uz suglasnost Gradonačelnika.

Za plaćanje predujmom do iznosa od 200,00 EUR za slijedeće namjene nije potrebna prethodna suglasnost:

a) pretplate na časopise, odnosno kupovinu stručne literature,

b) pretplata za elektroničku naplatu cestarine,

c) plaćanje kotizacije za prisustvovanje seminarima, savjetovanjima ili simpozijima,

d) plaćanje smještaja na službenom putu,

e) pretplate na godišnje softverske licence,

f) ponavljajuće pretplate na mreži (webu),

g) sitne materijalne troškove.

**Članak 25.**

Slobodna novčana sredstva Proračuna mogu se oročiti kod poslovne banke poštujući načela sigurnosti, likvidnosti i isplativosti ulaganja.

Ovlašćuje se Gradonačelnik da može sklapati i potpisivati ugovore za namjenu iz stavka 1. ovog članka.

**Članak 26.**

Ovlašćuje se Gradonačelnik za donošenje odluka o početku postupka o stjecanju i otuđenju pokretnina i nekretnina.

Nakon provedenog postupka, konačnu odluku o raspolaganju pokretninama i nekretninama iz stavka 1. ovog članka, donosi ovlašteno tijelo Grada ovisno o vrijednosti, a sukladno Zakonu o lokalnoj i područnoj (regionalnoj) samoupravi („Narodne novine“ broj 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20).

**Članak 27.**

Za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine, koristit će se sredstva proračunske zalihe.

O korištenju proračunske zalihe odlučuje Gradonačelnik temeljem rješenja. U rješenju o odobravanju sredstava na teret proračunske zalihe utvrđuje se namjena, način, dinamika isplate i rokovi utroška sredstava.

O korištenju sredstava proračunske zalihe izvještava se sukladno odredbama Zakona o proračunu.

 **Članak 28.**

Instrumente osiguranja plaćanja, kojima se na teret Proračuna stvaraju obveze, izdaje Upravni odjel za financije i gospodarstvo, a potpisuje Gradonačelnik.

Upravna tijela zaprimaju instrumente osiguranja plaćanja kao sredstvo osiguranja naplate potraživanja ili izvođenja radova i usluga, te uz dopis dostavljaju original u Upravni odjel za financije i gospodarstvo.

Evidenciju izdanih i primljenih instrumenata osiguranja plaćanja vodi Upravni odjel za financije i gospodarstvo.

**VI IZVRŠAVANJE PRORAČUNA TIJEKOM TRAJANJA POSEBNIH OKOLNOSTI**

**Članak 29.**

Gradonačelnik tijekom izvršavanja proračuna, a zbog nastupa posebnih okolnosti koje ugrožavaju život i zdravlje građana, imovinu veće vrijednosti, znatno narušavaju okoliš, gospodarsku aktivnost ili uzrokuju znatnu gospodarsku štetu donosi odluke kojima se osiguravaju sredstva za financiranje mjera i aktivnosti vezanih za posebne okolnosti, kao i odluke o preraspodjelama bez ograničenja, odnosno u postotku većem od propisanog Zakonom o proračunu.

O donesenim Odlukama gradonačelnik izvještava Gradsko vijeće Grada Pule u roku od 30 dana od njihova donošenja.

Nastup posebnih okolnosti iz stavka 1. ovoga članka utvrđuje posebnom odlukom Gradsko vijeće Grada Pule u kojoj određuje i rok trajanja odluke o nastupu posebnih okolnosti.

**VII ZADUŽIVANJE I DAVANJE JAMSTVA**

**Članak 30.**

Grad se u 2023. godini planira zadužiti za dva kapitalna projekta, Kapitalni projekt K403004 Dogradnja OŠ Šijana u iznosu od 2.700.000,00 EUR te za Kapitalni projekt K404002 Rekonstrukcija i dogradnja Dječjeg vrtića Centar u iznosu od 538.094,00 EUR.

Očekivani iznos ukupnog duga glavnice po preuzetim dugoročnim zaduženjima i danim jamstvima Grada na kraju proračunske 2023. godine iznositi će oko 7.833.034,00 EUR.

Tekuće otplate glavnice zaduženja Grada u iznosu od 853.124,00 EUR iskazane u Računu financiranja Proračuna za 2023. godinu i pripadajuće kamate imaju prednost u izvršavanju Proračuna pred svim ostalim rashodima.

Pravna osoba u većinskom vlasništvu ili suvlasništvu Grada i javna ustanova čiji je osnivač Grad, može se dugoročno zadužiti uz suglasnost Grada, sukladno odredbama Zakona o proračunu.

Zahtjev za izdavanje suglasnosti za zaduženje i/ili davanje jamstva, podnosi odgovorna osoba pravne osobe ili ustanove putem Upravnog odjela za financije i gospodarstvo, uz suglasnost nadležnog upravnog tijela.

**VIII ODGODA, OBROČNA OTPLATA ILI OTPIS DUGOVANJA**

**Članak 31.**

Sukladno Uredbi o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja („Narodne novine“ broj 52/13 i 94/14 – u daljnjem tekstu Uredba), dugom se smatra dospjela, a nepodmirena obveza prema Gradu Puli, osim s naslova javnih davanja, izuzev naknada za koncesije.

Pravnoj i fizičkoj osobi određenoj Uredbom Gradonačelnik Grada Pule može odobriti odgodu ili obročnu otplatu duga do pojedinačnog iznosa od 132.722,81 EUR.

Za odgodu ili obročnu otplatu potraživanja do pojedinačnog iznosa većeg od 132.722,81 EUR odluku donosi Gradonačelnik uz prethodnu suglasnost Gradskog vijeća.

Obročna otplata duga može se odobriti za razdoblje do 60 mjesečnih obroka. Mjesečni obroci dospijevaju na naplatu do 15. u mjesecu.

Pravnoj i fizičkoj osobi određenoj Uredbommože se prodati, otpisati ili djelomično otpisati potraživanje.

Gradonačelnik može donijeti zaključak o otpisu potraživanja za dugovanja po pojedinim vrstama prihoda za koje je nastupila zastara prava na naplatu, kao i u slučajevima kad je dužnik umro, a nije ostavio pokretnine i nekretnine iz kojih se može naplatiti dug, ako postoji pravomoćno rješenje o brisanju iz sudskog registra, ako postoji pravomoćno rješenje o sklopljenoj predstečajnoj nagodbi kojim je utvrđeno da se dug otpisuje, za koje je nastupila nemogućnost naplate u stečajnom postupku te u slučajevima kad je nastupila nemogućnost naplate.

**Članak 32.**

Odgoda plaćanja, postupak i utvrđivanje načina plaćanja kod odgode plaćanja, otpis te djelomičan otpis potraživanja Grada Pule, po osnovi javnih davanja, provodi se na način i pod uvjetima utvrđenim zakonom i podzakonskim aktima.

Pravnoj i fizičkoj osobi Gradonačelnik može odobriti obročnu otplatu poreznog duga u cijelosti ili djelomično do pojedinačnog iznosa od 132.722,81 EUR.

Za obročnu otplatu poreznog duga većeg od 132.722,81 EUR odluku donosi Gradonačelnik uz prethodnu suglasnost Gradskog vijeća.

Gradonačelnik može na prijedlog nadležnog upravnog tijela otpisati potraživanja na ime javnih davanja na način i pod uvjetima utvrđenim zakonom i podzakonskim aktima.

**IX URAVNOTEŽENJE PRORAČUNA I PRERASPODJELA SREDSTAVA**

**Članak 33.**

Ako tijekom godine dođe do znatnije neusklađenosti ostvarivanja planiranih prihoda i primitaka, te rashoda i izdataka Proračuna, predložit će se Izmjene i dopune Proračuna radi uravnoteženja, odnosno preraspodjele sredstava.

**Članak 34.**

Rashodi i izdaci proračuna Grada mogu se preraspodijeliti najviše do 5% na razini skupine ekonomske klasifikacije koju donosi Gradsko vijeće koja se umanjuje i to unutar izvora financiranja opći prihodi i primici i unutar izvora financiranja namjenski primici.

Iznimno od stavka 1. ovoga članka, preraspodjela sredstava unutar izvora financiranja opći prihodi i primici može se izvršiti najviše do 15% na razini skupine ekonomske klasifikacije ako se time osigurava povećanje sredstava učešća Grada planiranih u proračunu za financiranje projekata koji se sufinanciraju iz sredstava Europske unije.

Gradonačelnik o preraspodjelama izvještava Gradsko vijeće u sklopu polugodišnjeg i godišnjeg izvještaja o izvršenju proračuna.

**X PRIJELAZNE I ZAVRŠNE ODREDBE**

**Članak 35.**

Ova Odluka objavit će se u “Službenim novinama” Grada Pule, a stupa na snagu 01. siječnja 2023. godine.

KLASA:400-08/22-01/7

URBROJ:2163-7-02-01-0243-22-3

Pula, 21. studenoga 2022.

**GRADSKO VIJEĆE GRADA PULE**

 **PREDSJEDNICA**

 **Marija Marković-Nikolovski**